สังคมข่าวหุ้น
วานนี้ดัชนี SET ผันผวนอิงไปในทางลบ หลังจากวิ่งขึ้นมากว่า 100 จุด ในรอบ 1 เดือน ยังไงต้องระวังเรื่องของการ “พักฐาน” หรือดัชนีย่อตัวด้วย
วานนี้ดัชนี SET ผันผวนอิงไปในทางลบ หลังจากวิ่งขึ้นมากว่า 100 จุด ในรอบ 1 เดือน ยังไงต้องระวังเรื่องของการ “พักฐาน” หรือดัชนีย่อตัวด้วย
18 ส.ค. 2565

วานนี้ดัชนี SET ผันผวนอิงไปในทางลบ หลังจากวิ่งขึ้นมากว่า 100 จุด ในรอบ 1 เดือน ยังไงต้องระวังเรื่องของการ “พักฐาน” หรือดัชนีย่อตัวด้วย แนวรับ 1,625–1,620 จุด หากต่ำกว่านี้ นักวิเคราะห์ต่างแนะนำว่า เป็นจังหวะเข้าซื้อได้ ส่วนแนวโน้มฟันด์โฟลว์ จะยังคงเข้าตลาดหุ้นไทย แต่น่าจะมีการเปลี่ยนกลุ่มเป้าหมายไปยังกลุ่มอื่น เช่น อสังหาริมทรัพย์ที่ราคาหุ้นยังแลกการ์ดตลาด แต่ต้องดูเป็นรายตัว ที่มียอดพรีเซลตามเป้า ปันผลสูง
กลุ่มโรงพยาบาล BH BDMS ต่างชาติเข้าซื้อต่อเนื่องก่อนหน้านี้ BH ถูกดันขึ้นไปที่ 190.00 บาท ล่าสุดมีแรงขายทำกำไรออกมา ราคาลงมาอยู่บริเวณ 180.00 บาท (วานนี้มีบิ๊กล็อต 66.89 ล้านหุ้น ราคาเฉลี่ย 178.06 บาท) ส่วน BDMS ราคาผ่าน 28.00 บาท ขึ้นมาได้ถูกขายทำกำไรเช่นกัน ราคาร่วงลงมาอยู่ 26.50 บาท (+/-) BH มีราคาเป้าหมายระหว่าง 182.00–222.00 บาท และ BDMS ระหว่าง 30.00–24.00 บาท จะเห็นว่า ราคาหุ้นทั้ง 2 ตัวขึ้นมาใกล้เป้าหมาย จนมีอัพไซด์จำกัด หากจะเข้าเก็บ อาจต้องรอย่อตัวมากกว่านี้อีกสักนิด
บมจ.ไทยประกันชีวิต TLI ของ “กลุ่มไชยวรรณ” ราคาหุ้นถูกงัดขึ้นมาจากบริเวณ 14.50–14.60 บาท มาปิดวานนี้ 16.00 บาท เท่าไอพีโอแล้ว กลุ่มนักลงทุนที่งัดราคาขึ้นมาแบบนี้ได้มีเพียงรายใหญ่ (บุคคล) และกองทุนต่างประเทศ เท่านั้น และมองว่าช่วงราคาที่ลงไปเหลือ 14.50 บาท ถือว่าค่อนข้างถูก เมื่อเทียบกับพื้นฐานของ TLI ขณะที่เดิมนั้น ข่าวว่าได้กำหนดราคาไอพีโอที่ 18.00 บาท แต่พอทำ book building เลยออกมาที่ 16.00 บาท แต่ก็ยังมีนักลงทุนสถาบันหลายแห่งอยากได้ 14.00-14.50 บาท ทำให้พอราคาลงมาที่ระดับดังกล่าวก่อนหน้านี้ จึงเกิดการซื้อกลับ ส่วนรายย่อยที่ยังติดอยู่ ณ ไอพีโอ แนะให้กลั้นใจถือต่อ เพราะอย่างน้อยก็รู้แล้วว่า 14.60-14.50 บาท เป็นระดับที่เบรกแล้ว
ตลาดหลักทรัพย์แห่งประเทศไทย (ตลท.) นำโดย “ภากร ปีตธวัชชัย” กรรมการและผู้จัดการ แจ้งเตรียมงาน “Thailand Focus 2022 : THE NEW HOPE” ชูศักยภาพบริษัทจดทะเบียน (บจ.) และเศรษฐกิจไทยที่ปรับตัวและฟื้นตัวอย่างแข็งแกร่งภายใต้บริบทที่เปลี่ยนไป อาคม เติมพิทยาไพสิฐ รมว.คลัง ปาฐกถาพิเศษสร้างความเชื่อมั่นแก่ผู้ลงทุนสถาบันต่างชาติ นำเสนอยุทธศาสตร์กระตุ้นเศรษฐกิจหลังเปิดประเทศ พร้อมด้วยภาคธุรกิจ ตลาดเงิน ตลาดทุน ร่วมเวทีเสวนา ปีนี้มีผู้บริหารระดับสูงของ บจ. กว่า 120 บริษัท นำเสนอข้อมูลการดำเนินธุรกิจแก่ผู้ลงทุนสถาบัน ระหว่าง 24-26 ส.ค.นี้ โรงแรมแกรนด์ ไฮแอท เอราวัณ กรุงเทพฯ
บมจ.ทีคิวเอ็ม คอร์ปอเรชั่น TQM ของกลุ่มพรรณนิภา รายงานกำไรไตรมาส 2/2565 แม้จะยังเติบโต แต่ก็ต่ำกว่าที่นักวิเคราะห์คาดไว้บ้าง แต่อีกด้านถือว่า TQM ได้ผ่านพ้นช่วงจุดต่ำสุดของปีนี้ไปแล้ว เพราะแนวโน้มไตรมาส 3 และ 4 เป็นช่วงไฮซีซั่นของธุรกิจประกัน รายได้ค่าฟีจากเบี้ยประกันน่าจะทำได้ตามเป้าหมายที่ตั้งไว้ ส่วนสัปดาห์หน้า ขึ้นเครื่องหมาย XD วันที่ 26 ส.ค. เพื่อจ่ายเงินปันผลระหว่างกาล 0.70 บาท ราคาหุ้นแนวรับ 41.75 บาท ลงมาแตะ 2-3 ครั้งแล้วไม่หลุด น่าจะเป็นจุดรับที่แข็งแกร่งได้ ราคาเป้าหมาย 55.00–57.00 บาท อ้อ!! TQM จะเข้าร่วมให้ข้อมูลในงาน Thailand Focus 2022 ด้วย
จันทร์ 22 ส.ค. 2565 เวลา 13.30 น. ประสิทธิ์ บุญดวงประเสริฐ ประธานคณะผู้บริหาร บมจ.เจริญโภคภัณฑ์อาหาร CPF รับมอบประกาศนียบัตร ESG 100 Company ประจำปี 2565 ต่อเนื่องเป็นปีที่ 6 ในฐานะบริษัทที่มีการดำเนินงานโดดเด่นด้านสิ่งแวดล้อม สังคม และธรรมาภิบาล จาก ดร.พิพัฒน์ ยอดพฤติการ ประธานสถาบันไทยพัฒน์ พร้อมกันนี้ เป็นประธานเปิดตัวโครงการ “CPF Restore the Ocean” รวมพลังชาวซีพีเอฟแก้ปัญหาขยะทะเลตามแนวทางเศรษฐกิจหมุนเวียน (Circular Economy) ณ ชั้น 30 อาคาร ซีพี ทาวเวอร์ สีลม
วิทัย รัตนากร ผู้อำนวยการธนาคารออมสิน ปลื้มอีก เมื่อแบงก์ประสบความสำเร็จปล่อยสินเชื่อโครงการ “สินเชื่อห่วงใย (เพื่อสู้ภัยโควิด-19)” ครบวงเงิน 10,000 ล้านบาท ช่วยเหลือประชาชน จำนวน 1 ล้านราย ให้ได้มีเม็ดเงินหมุนเวียนใช้สอย เพิ่มสภาพคล่องในครอบครัว ซึ่งเป็นการปล่อยสินเชื่อผ่านแอปพลิเคชัน MyMo